Alisher Navoiy kino saroyida bolalar uchun bayram tashkil etildi (foto)

2014-yil 2-iyun kuni Alisher Navoiy nomidagi kino saroyida “Sog‘lom bola yili” Davlat dasturida belgilangan vazifalar ijrosini ta’minlash yuzasidan 1-iyun – Xalqaro bolalarni himoya qilish kuniga bag‘ishlab, “Har bir bolaga mehr, e’tibor!” shiori ostida tadbir tashkil etildi. Bu haqda Alisher Navoiy nomidagi kino saroyi sayti xabar berdi.

“O‘zbekkino” milliy agentligi bosh direktori Jahongir Qosimov bolajonlarni bayram bilan qutladi va Toshkent shahridagi mehribonlik uylariga agentlik buyurtmasiga ko‘ra tayyorlangan multfilmlar va ertaklar audio to‘plami hamda “Zumrasha” hajviy kinojurnali to‘plamini taqdim qildi. “Kamolot” Yoshlar ijtimoiy harakati ham mehribonlik uylari tarbiyalanuvchilariga sovg‘alar ulashdi.

Kino saroyining bayramona bezatilgan foyesida bolajonlarni o‘zbek xalq ertaklari va multfilmlari qahramonlari libosidagi aktyorlar kutib oldi. Ular bolalar bilan raqs va suratga tushdi, turli xil o‘yin va viktorinalar tashkil etib, musobaqa g‘oliblariga taniqli teatr va kino aktyorlari sovg‘alar ulashdi.

Shuningdek, bolalarga mo‘ljallangan kitoblar va yosh rassomlar ko‘rgazmasi tashkil etildi. Respublika qo‘g‘irchoq teatri aktyorlari spektakllardan parchalar namoyish etdi.


Kino saroyining katta zalida taniqli estrada xonandalari Shahzoda, Ziyoda, Alisher Fayz va Jahongir Foziljonov hamda so‘z ustasi Valijon Shamshiyev bolajonlarni jozibador qo‘shiqlari va qiziqarli hangomalari bilan tabrikladi. Turli bolalar ansambllari o‘z chiqishlari bilan ishtirok etdi.